
1. NAUDOJAMOS SĄVOKOS IR SUTRUMPINIMAI

	Sąvokos/  santrumpos
	Aprašymas

	Pirkėjas / Tarnyba / NŽT
	Nacionalinė žemės tarnyba prie Aplinkos ministerijos

	Tiekėjas
	Ūkio subjektas – fizinis asmuo, privatusis juridinis asmuo, viešasis juridinis asmuo, kitos organizacijos ir jų padaliniai ar tokių asmenų grupė, su kuriuo Pirkėjas sudaro Sutartį.

	Sutartis
	Sutartis, sudaroma tarp Tiekėjo ir Pirkėjo dėl Pirkimo objekto.

	Byla
	Pagal tam tikrus požymius sugrupuotų ir susistemintų popierinių dokumentų lietuvių kalba rinkinys, suformuotas (arba surištas) kaip atskiras apskaitos vienetas.

	Archyvas
	Dokumentų saugykla, kurioje kaupiamos, saugomos ir administruojamos popierinės archyvinės bylos lietuvių kalba.

	Pirkėjo duomenų saugykla 
	Pirkėjo elektroninė sistema įvestiems duomenims saugoti (pateiktos formos Excel sąrašas).

	Archyvo tvarkymo paslauga / Paslaugos
	Popierinių bylų paieškos sistemos įgyvendinimo paslaugos

	Šalys
	Tiekėjas ir Pirkėjas



2. BENDROJI DALIS

2.1. Bendra informacija apie Pirkėją. Nacionalinė žemės tarnyba prie Aplinkos ministerijos (toliau – Tarnyba, Pirkėjas) veikia žemės tvarkymo ir administravimo, geodezijos, kartografijos, nekilnojamojo turto kadastro, erdvinių duomenų rinkinių tvarkymo ir Lietuvos erdvinės informacijos infrastruktūros plėtojimo srityse. Tarnybos paskirtis yra užtikrinti racionalų žemės naudojimą Lietuvoje. Tarnyba įgyvendina žemės santykių teisinį reglamentavimą, atlieka valstybinės žemės patikėjimo teisės subjekto funkcijas, užtikrina tinkamą žemėtvarkos planavimo dokumentų rengimą (vykdo valstybinę priežiūrą), organizuoja žemės reformos projektų rengimą, vykdo valstybinės žemės patikėtinių veiklos priežiūrą.
2.2. Pirkimo tikslas. Siekiant gerinti asmenų aptarnavimo kokybę ir procesų efektyvumą bei užtikrinti efektyvų Tarnybos archyvuose esančių popierinių dokumentų saugojimą, apskaitą bei reikalingų dokumentų kopijų pateikimą pareiškėjams viešojo administravimo įstatymu numatytais terminais, diegiama archyvinių popierinių bylų paieškos sistema. 

3. PIRKIMO TECHNINĖ SPECIFIKACIJA

3.1. Pirkimo objektas. Archyvo tvarkymo paslaugos. 
3.2. Numatomas sutvarkyti archyvinių popierinių bylų kiekis – 330 000 (trys šimtai trisdešimt tūkstančių) bylų.
3.3.  Archyvo tvarkymo paslaugą sudaro šios archyvinių popierinių dokumentų bylų paieškos sistemos įgyvendinimui reikalingos atlikti paslaugos:
3.3.1. Bylos, kurios lapų kiekis gali siekti nuo 10 iki 250 lapų ir kuri yra standartinio A4 formato, paėmimas iš lentynos;
3.3.2. specialaus brūkšninio kodo lipduko užklijavimas ant bylos Pirkėjo nurodytoje vietoje, duomenų įvedimas į Pirkėjo duomenų saugyklą, t. y. EXCEL formato failai, kurie neapsaugoti nuo netyčinio praradimo darbų atlikimo metu (įvairaus pobūdžio bylų antraštės duomenų įvestis (nuo 1 iki 5 duomenų): privalomi įvesti duomenys (kai jie byloje yra): dėžės Nr., bylos Nr., kadastro Nr. (jeigu pagal bylos pobūdį jis yra ant viršelio užrašytas (jeigu kadastriniame numeryje ant viršelio neįrašytas sklypo numeris, jį nurašyti nuo viduje esančio sklypo plano)), vardai ir pavardės (esančios ant bylos viršelio), pastabos (priklausomai nuo bylos pobūdžio, pastabų laukelyje įvesti registro numerį, sodų/garažų bendrijos pavadinimą ir sklypo Nr., kaimą ir adresą, parašyti, ar byla motininė ar išvadinė, jeigu reikia)), jeigu ranka užrašyta informacija ant bylos viršelio neįskaitoma, jos patikslinimas bylos viduje;
3.3.3. dėžės išlankstymas;
3.3.4. bylos įdėjimas į dėžę (į vieną dėžutę gali tilpti nuo 10 iki 25 bylų);
3.3.5. specialaus brūkšninio kodo lipduko užklijavimas ant dėžės ir įvedimas į Pirkėjo duomenų saugyklą.
3.3.6. dėžės įdėjimas į archyvinio stelažo, kurio aukštis gali siekti nuo 2,42 iki 2,78 m, lentyną.
3.4. Specialius brūkšninio kodo lipdukus bei dėžes (archyvo dėžutės matmenys 340x250x150 mm) pateikia Pirkėjas.
3.5. Tiekėjas turi naudoti savo darbo priemones (IT įrangą – kompiuterius, monitorius, klaviatūras, skenerius), reikalingas duomenų įvedimui į Pirkėjo duomenų saugyklą. Numatomų darbo vietų skaičius – nuo 1 iki 3 darbuotojų.
3.6.  Tiekėjas įsipareigoja laikytis konfidencialumo reikalavimų, neatskleisti tretiesiems asmenims jokios informacijos, gautos vykdant Sutartį, išskyrus tiek, kiek to reikia Sutarties vykdymui, nenaudoti konfidencialios informacijos asmeniniams ar trečiųjų asmenų tikslams. Visa Pirkėjo Tiekėjui suteikta informacija yra laikoma konfidencialia, nebent Pirkėjas raštu patvirtina, kad tam tikra pateikta informacija nėra konfidenciali. Konfidencialia nelaikoma informacija, kuri buvo viešai prieinama, arba Tiekėjas gali dokumentais įrodyti, kad informacija jam buvo teisėtai žinoma arba buvo pateikta trečiųjų asmenų, turėjusių raštu patvirtintą teisę atskleisti konfidencialią informaciją. 
3.7. Paslaugų teikimo laikotarpis. Paslaugos teikiamos ne ilgiau kaip 6 mėn. nuo sutarties įsigaliojimo. 
3.8. Atsiskaitymas už paslaugas. Tiekėjo suteiktų paslaugų priėmimas fiksuojamas paslaugų perdavimo–priėmimo aktu, kuriame nurodomas Tiekėjo sutvarkytų bylų kiekis ir kuris pasirašomas abiejų Sutarties šalių atstovų. Sąskaitos už suteiktas paslaugas išrašomos paslaugų perdavimo–priėmimo akto pagrindu, Pirkėjui patikrinus suteiktų paslaugų kokybę. Paslaugų perdavimo–priėmimo aktai gali būti išrašomi ir atsiskaitymas vykdomas per 4 kartus, t. y. suteikus po 25% paslaugų.
3.9.   Paslaugų teikimo vietos: L. Petravičiaus a. 2, Naujoji Akmenė; Laisvės g. 39 Mažeikiai; Respublikos g. 32, Telšiai; Vytauto Didžiojo g. 82, Kelmė; Paprūdžio g. 20, Plungė, Vytauto Didžiojo g. 94, Pakruojis, Aušros a. 10, Radviliškis.
3.10. Paslaugų teikimo laikas. Darbo dienomis nuo 8.00 iki 17.00 val.
3.11.   Prieš teikdami pasiūlymą, paslaugų tiekėjai gali atvykti į paslaugos vykdymo vietą ir įsivertinti darbo sąlygas.
3.12.  Aplinkosauginių reikalavimų taikymas. Paslaugų teikimo metu susidariusias atliekas (popierius, likęs nuo brūkšninio kodo lipdukų, suplyšusios archyvo dėžutės ir pan.) Tiekėjas turi rūšiuoti ir išvežti savo jėgomis, t. y. Tiekėjas pats arba per atliekų vežėją susidariusias atliekas turi perduoti jas apdorojančiai ir (arba) perdirbančiai įmonei ir, Pirkėjui paprašius, pateikti jam atliekų apdorojimą patvirtinančius dokumentus, taip užtikrindamas Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ 4.4.4.5. p. nustatyto aplinkosauginio principo taikymą (prekė, virtusi atliekomis, tinka paruošti pakartotinai naudoti ar perdirbti).

